b"\n_START_ARTICLE_\nPla de Barcelona\n_START_PARAGRAPH_\nEl Pla de Barcelona \xc3\xa9s una plana situada a la comarca catalana del Barcelon\xc3\xa8s. Aquesta plana est\xc3\xa0 oberta al mar Mediterrani i limitada per la Serra de Collserola i a migjorn per la falla que segueix a ran de mar des de Garraf fins a Montju\xc3\xafc i que puja m\xc3\xa9s enll\xc3\xa0 del Bes\xc3\xb2s fins al tur\xc3\xb3 de Montgat._NEWLINE_Estrictament, per\xc3\xb2, el Pla de Barcelona \xc3\xa9s la conjunci\xc3\xb3 de dos deltes, el del Llobregat i el del Bes\xc3\xb2s, que a causa de l'acumulaci\xc3\xb3 de detritus quaternaris i sorrals a la l\xc3\xadnia costanera han acabat formant un conjunt identificable per la uniformitat urbana del contin\xc3\xbaum urb\xc3\xa0 metropolit\xc3\xa0 nom\xc3\xa9s trencat, en primera l\xc3\xadnia de mar, per Montju\xc3\xafc per\xc3\xb2 ben comunicat per la rasa de Santa, particularment perceptible als voltants de la Pla\xc3\xa7a d'Espanya._NEWLINE_El pla baixa suaument i d'una manera regular des de Collserola per\xc3\xb2 entre la Ciutat Vella i l'Eixample es produeix una ruptura de la continu\xc3\xaftat que produeix un salt o esgla\xc3\xb3 d'uns vint metres, com per exemple les baixades de les Jonqueres, de la Via Laietana, als carrers de les Moles, etc._NEWLINE_Al pla s'hi poden distingir tres sectors: el pla inclinat, el pla de baix (entre l'esgla\xc3\xb3 i la mar) i els turons._NEWLINE_Des de l'\xc3\xa8poca romana, la costa del pla ha anat guanyant terreny al mar, sobretot a causa dels arrossegaments del Bes\xc3\xb2s. S\xc3\xb3n aquests materials els que anaren reblint els estanys i les albuferes i els que convertiren els turons de les illetes, primer, en tomboli, i despr\xc3\xa9s, els deixaren en terra ferma. Aquests materials s'acumularen darrere l'escullera feta per a protegir el nou port i que arribaren a formar l'empla\xc3\xa7ament de l'actual Barceloneta. Finalment, l'acci\xc3\xb3 dels corrents de la mar, arrossegant els materials detr\xc3\xadtics, terraplenant badies i albuferes, ha ajudat a conferir a la costa del Pla de Barcelona el seu aspecte rectilini, sense entrants ni accidents notables."